《江浯溪别归祁门惜阴院三十四韵》
明代·卢宁

浯溪道人洁且脩，祁山未琢青环璆。手持道录湖海游，褒衣博带澄双眸。

不说羲轩与文周，洙泗濂洛俱浮沤。阳明倡道跨东瓯，良知独致树旌斿。

心性主张与动谋，知行齐举圣域优。南峻江门嘉会楼，心无忘助得千休。

新泉正派江汉流，石城遥访横扁舟。今贤岂不古圣侔，道本一致无薰莸。

要知博约浚源头，虞夏咨命垂鲁邹。请君祖述古尼丘，泰山沧海难比犹。

鞭农驾昊凌千秋，汗颜哀定走嬴刘。何闻董葛到韩欧，宿病元从寡欲瘳。

师心持志回万牛，照乘明珠肯暗投。君行把袂重绸缪，新都暇日辨龙虬。

惜阴院宇清以幽，何年建此追前脩。忧勤当是禹王俦，再来示我莫大猷。

听调天鼓帝乐御玄洲，那数穷檐委巷弹箜篌。

作者简介：卢宁（一五○三—一五六一），字忠献，别号冠岩。南海人。博学而工文，尝受业于黄佐，而以不得及阳明之门为憾。明世宗嘉靖十九年（一五四○）举人，二十三年（一五四四）进士。授昆山知县，旋移知赣州兴国县事。二十九年擢守潼川。三十三年迁南京户部员外郎，寻改刑部，后为南京刑部郎中。三十八年升登州知府，卒于官。著有《五鹊台集》、《五鹊别集》等。卢宁诗，以明嘉靖三十八年刘珙重刻本《五鹊别集》为底本纂辑。